  Виталий Пронин 17-тӥ июне Ижысь Шор площаде одӥг нуналлы дугдылоз инкуазез утись «Гринпис» калыккуспо огазеяськонлэн автобусэз. Со музей сямен ужа - отын усьтэмын луоз жуг-жаглэсь выль вузъёс поттонлы сӥзем адӟытон. «Гринписъёс» тодматозы жуг-жагез уже кутыны луонлыкъёсын, вералозы городын инкуазез утён сярыс, валэктозы, кызьы котькуд адями чылкытгес карыны быгатоз жуг-жаген тымиськем котырмес.Огазеяськонлэн автобусэз дугдоз «Галерея» центр вӧзы. Адӟытонэз учкыны луоз дунтэк.«Гринписысь» азьветлӥсьёс 50 нунал куспын 15 городъёсы вуылыны чаклало, Ижкар 11-тӥез луиз. Нырысь ик таӵе адӟытонэн тодматскизы Воронежын улӥсьёс. Ангелина Снигирёва      